钦定古今图书集成/明伦汇编/氏族典/第542卷 > 《廖用贤尚友录》 > 郤诜
## 钦定古今图书集成/明伦汇编/氏族典/第542卷 > 《廖用贤尚友录》 > 郤诜

按《晋书郤诜传》：“诜字广基，济阴单父人也。父晞，尚书
左丞。诜博学多才，瓌伟倜傥，不拘细行，州郡礼命并
不应。泰始中，诏天下举贤良直言之士，太守文立举
诜应选，以对策上第，拜议郎。母忧去职。诜母病苦无
车，及亡，不欲车载柩，家贫无以市马，乃于所住堂北
壁外假葬开户，朝夕拜哭，养鸡种蒜，竭其方术。丧过”
三年，得马八匹，舆柩至冢，负土成坟。未毕，召为征东
参军，徙尚书郎，转车骑从事中郎。吏部尚书崔洪荐
诜为左丞。及在职，尝以事劾洪，洪怨诜，诜以公正拒
之。洪闻而惭服。累迁雍州刺史。诜在任，威严明断，甚
得四方声誉。卒于官。